بسطيلة

البسطيلة ولا الپاستيلا طبق مغريبي، و هي نوع من المعجنات المصنوعة من العجينة و عامرة بالبصلة، لحم الحمام (ولا الدجاج، الديك الرومي، ولا لحوت و لماكلة د لبحر) طايب ف زّعفران، المعدنوس و القزبور، البيض المسلوق واللوز، و مخلط الحلو و المالح معا القرفة. لاصل ديال لبسطيلة غالباً ف لمغريب، و ب تّحديد ف مدينة فاس و نّواحي ديالها، ولاكين يقدر يكون شي تاتير اندالوسي. ف غرب دزاير كانلقاو لبسطيلة ب دّجاج لي دخلات ل تماك ف وقت معطّل، حيت مامدكوراش ف كتوب طّياب لقدام على لكوزينة دّزايرية. لبسطيلة تّقليدية كاتكون مصاوبة ب لحم لحمام، ؤ كاتكون كبيرة بزاف بحيت كاتوكّل 10 د نّاس. لمصاوبة د هاد لبسطيلة ف لقديم كانت كاتطلب تعاون ديال فرقة د طّباخا، ؤ كانت من لاكلات لمفضلة ديال لفاميلات لمرفّحة، ؤ ف سّتيقبالات و لمادبات د لقصور عند سّلالات لملكية لي حكمات لمغريب. تقدر تكون صناعة لورقة، لي كاتدخل ف لمصاوبة د لبسطيلة، اتّرات على تطور معجنات ؤروپية مشهورة دابا بحال ميلفوي ف فرانسا و سفوڭلياطيلي ف طّاليان. لاصل. كاينين بزاف لادعاءَات على لاصل د لبسطيلة، شي وحدين كيحطوه ف بلايص بعاد على لمغريب، متلا ف الشينوا، و بلي جابوه لعرب معاهوم ف لفتوحات ديال لقرن 8. واحد لفرضية خرة كاتڭول بلي لبسطيلة اصلها طبق امازيغي ديال دّجاج لمطبوخ ف زّعفران، عندو نفس سّمية، ؤ بلي لعرب ف لفتوحات جابو معاهوم لفن ديال صناعة لورقة ؤ مكونات خرين من شّرق لاوسط. ولاكين اقوى لفرضيات كاتحط لاصل ديال هاد لاكلة ك نتيجة د التفاعل مابين لكوزينة لمغريبية و لكوزينة لاندالوسية. لفرضية لاندالوسية. وحدة من لفرضيات ديال لاصل لاندالوسي د لبسطيلة ديالت لمؤرخ د لماكلة رودولف ڭريڤي، لي ڭال بلي لجدة د لبسطيلة هيا واحد لاكلة اندالوسية سميتها "الجذابة". هاد لفرضية ترفضات من طاراف باحتين خرين حيت بزاف د لمدون لي هاجرو ليها لموريسكيين بحال تطوان، ؤ تا مدون د غرب دزاير، ماعرفاتش لبسطيلة ف وقت مبكّر، و مادخلاتها تا هاجرو عائلات فاسية ل تماك. كيبان من هنا ديجا بلي لاصل د لبسطيلة يقدر يكون هوّا مدينة فاس. دليل اخور ضد لاصل لاندالوسي د لبسطيلة هوّا طريقة التحضير و لمكونات. حيت لكوزينة د شمال افريقيا معتامدة على سّمن و زّبدة، لي كاتدخل ف مكونات لبسطيلة، ف لوقت لي لجذابة كانت كاتصاوب ب زّيت، كيما لاكلات لاندالوسية بشكل عام. تال هادي 250 عام كانت زّبدة ف ؤروپا كاتّعتابر مادة طبية، و رّومان ؤ ليونانيين لقدام كانو كيعتابرو زّبدة "لماكلة ديال لمهيمجين"، و ف لقرون لوسطانية كانو غير لفوقارا لؤروپيين لي كياكلوها. لمصاوبة د لجذابة تاهيا ماشي بحال لبسطيلة، حيت لوراق ديالها كيكونو غلاض، ؤ ماكايتّستعملش فيهوم لبيض كيما لبسطيلة. يلا كانت لجذابة لعبات دور ف تطوير لبسطيلة، غادي تكون غير ف تخدام لّوز و سّكار. و يلا كانت لجذابة هيّا لاصل لموباشير ديال لبسطيلة، ماكاين تا شي سبب لاش غادي تبدل سميتها على غفلة ملي تدوز ل لمغريب، و سيرتو تولي سميتها عندها اصل لاتيني، لي مامدكورش ڭاع ف لكتوبا د طّياب لاندالوسي. خوصي خاڤيير سيموني ب لموقابيل كيڭول ف كتابو "Glosario de voces ibéricas y latinas usadas entre los mozárabes" بلي كلمة "bestila" كانت موجودة ف لموزارابية، ؤ كاتعني "خبزة صغيرة"، ؤ اصلها من لّاتينية. لفرضية لفاسية. بزاف لي كيشوفو كلمة "بسطيلة" ؤلا "پاستيلا" كيمشي عقلهوم ديريكت معا اصل سپنيولي ؤلا موزارابي (من لموزارابية، لهجة لاتينية اندالوسية كانو كيهضروها لموريسكيين) ديال لكلمة، ؤ كينساو بلي واحد لوقت لّوغة لّاتينية كانت مهضورة ف لمدون د لمغريب، ف لفترة د قبل لاسلام، ؤ تا لقرون لّولة د لفترة لاسلامية. لفرضية لمضادة ادن تقدر تكون بلي سّمية د هاد لاكلة جاية نيشان من لّاتينية لي كانت مهضورة ف لمغريب، سيرتو مدينة وليلي، لي بعيدة ب 60 كيلوميطر من فاس. لمدينة د فاس نيت بعدما تاسسات، عمّروها ف لّول قبائل اوربة لامازيغية لي هاجرو من وليلي معا ادريس تّاني، و لي كانو بدلو دينهوم من لمسيحية ل لاسلام. لكلمة لّاتينية، "پاستيلوم"، لي كاتعني "لخبزة صّغيرة"، تقدر تكون هيّا لاصل ديال "پاستيلا" ؤلا "بسطيلة". لپاستيلوم كانت واحد لخبزة ؤلا كعكة مدوّرة لي كانت كاتّعطا قربان ل لارباب د رّومان ف اطار طّقوس د لعبادة لوتنية لي كانت منتاشرة ف لامبراطورية الرومانية، بما فيها اقليم موريطانية الطنجية ف شمال لمغريب. هاد لخبزة ؤلا لكعكة تقدر تكون عطات معجنات ب نواع مختالفين ف مناطق بحال ف سوريا، اناطوليا و فرانسا، لي معا مرور زّمان غبرات ؤ مابقا ليها اتار. ف لقرن 12 ف فرانسا متلا، كانو انواع د لمعجنات سميتهوم "pastillus"، ؤلا "wastellus"، ؤلا "gastiel" كاتعمّرو ب لّحم ؤلا لحوت، ؤ كيتّعتابرو اكلات ديال لّوكس لي كياكلوهوم غي لارسطقراطيين. ف لڭزاير لبريطانية لماليك د سكوطلاندا ويليام لملقب ب السبع حط طبق سميتو "wastelli dominici" فاش عرض على لماليك د النڭليز ريتشارد قلب السبع. بزاف د لباحتين حاولو يلقاو رابط مابين هاد "لبسطيلات لقديمة" من جيهة و لجذابة و لبسطيلة لمغريبية من جيهة خرة، ولاكين ماكيبانش بلي كاين شي رابط موباشير بيناتهوم. كاينة امكانية خرة ل لاصل د لبسطيلة، لي هيّا واحد لمعجنة امازيغية د لاطلس لمتوسط كاتسما "تارخدولت"، لي كاتعمّر ب لبڭري ؤلا لغنمي، ؤ كاتكون فيها لقرفة، لبيض، زّبدة ؤلا سّمن. ولاكين صعيب نعرفو فوقاش بانت هاد لاكلة تاهيا، ؤ تقدر تكون تارخدولت غير تنويع اطلسي ديال لبسطيلة. لي كيزيد يدعم لفرضية د لاصل لفاسي ديال لبسطيلة هوّا ببساطة لعدد لكبير د تّنويعات د هاد لاكلة ف لكوزينة لفاسية، لي ماكانلقاوهاش ف مدون خرة، ؤلا دخلات ليها معطّلة. بعض هاد تّنويعات غبرات ف مرة ؤلا قليل فاش كاتصاوب، بحال لبسطيلة ب لخليع، لبسطيلة ب لكفتة و سّمن، ؤ غيرها. لبسطيلة ب لحوت ب لموقابيل هيّا تنويعة لي تّختارعات غير ف لقرن 19 ؤلا 20، ملي هاجرو عائلات فاسية ل مدون ساحلية بحال كازا و رّباط. لانتشار. تاتعتابر لبسطيلة اكلة وطنية ف لمغريب ورمز من رموز لكوزينة لمغريبية وعندها بلاصتها تا ف لكوزينة دّزايرية. ورقة البسطيلة ف لمغريب كاتسما "الورقة" و كاتكون رقيقة وتتشبه ل "الديول" ف دزاير و "البرواك" ف تونس، وهي ضرورية باش تڭاد البسطيلة. بسطيلة الحوت. بسطيلة الحوت تيكون فيها الحوت و فواكه البحر و الشعرية. نواع تالبسطيلة. تتصنع البسطيلة بنواع مختالفة، منها لحم الحمام و الدجاج و الحوت و لماكلة د البحر، و منها الحلو بالسكر و الحليب و ما زهر، و تتقدم بشكال مختالفة منها طبق تقليدي ومنها كاسات (كاپ كيك) ولا ملوية فورقة.